Document ID: 31984R3607

*****
ΚΑΝΟΝΙΣΜΟΣ (ΕΟΚ) αριθ. 3607/84 ΤΗΣ ΕΠΙΤΡΟΠΗΣ
της 19ης Δεκεμβρίου 1984
για την παράταση της περιόδου εφαρμογής των κανονισμών (ΕΟΚ) αριθ. 3750/83, (ΕΟΚ) αριθ. 3751/83 και (ΕΟΚ) αριθ. 3752/83 περί παρεκκλίσεως, σχετικά με τις χώρες της Ενώσεως Νοτιοανατολικών Ασιατικών Εθνών, όσον αφορά τις χώρες της Κοινής Αγοράς της Κεντρικής Αμερικής και όσον αφορά τις χώρες που έχουν υπογράψει τη Συμφωνία της Cartagena (Ομάδα των Άνδεων), από τον κανονισμό (ΕΟΚ) αριθ. 3749/83
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη τη συνθήκη για την ίδρυση της Ευρωπαϊκής Οικονομικής Κοινότητας,
Εκτιμώντας:
ότι, για την εφαρμογή των διατάξεων των σχετικών με τις δασμολογικές προτιμήσεις που χορηγούνται από την Κοινότητα σε ορισμένα προϊόντα καταγόμενα από τις αναπτυσσόμενες χώρες, οι κανόνες καταγωγής ρυθμίζονται από τον κανονισμό (ΕΟΚ) αριθ. 3749/83 της Επιτροπής (1), ο οποίος καλείται στο εξής «βασικός κανονισμός», σχετικά με τις προϋποθέσεις σύμφωνα με τις οποίες τα προϊόντα αυτά αποκτούν το χαρακτήρα της καταγωγής και τον τρόπο αποδείξεως και επαληθεύσεως του χαρακτήρα τους·
ότι, επειδή η περίοδος εφαρμογής του βασικού κανονισμού έχει παραταθεί για να καλύψει ολόκληρο το 1985, είναι αναγκαίο να παραταθεί, επίσης, η περίοδος εφαρμογής των κανονισμών (ΕΟΚ) αριθ. 3750/83 (2), (ΕΟΚ) αριθ. 3751/83 (3) και (ΕΟΚ) αριθ. 3752/83 (4) της Επιτροπής·
ότι το Μπρουνέι Νταρουσσαλάμ έγινε μέλος της Ενώσεως Νοτιοανατολικών Ασιατικών Εθνών·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Καταγωγής Προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Εξακολουθούν να ισχύουν οι κανόνες που προβλέπονται στους κανονισμούς (ΕΟΚ) αριθ. 3750/83, (ΕΟΚ) αριθ. 3751/83 και (ΕΟΚ) αριθ. 3752/83 για την εφαρμογή των δασμολογικών προτιμήσεων που χορήγησε η Ευρωπαϊκή Οικονομική Κοινότητα σε ορισμένα προϊόντα από αναπτυσσόμενες χώρες.
Άρθρο 2
Το περιφερειακό σύστημα σώρευσης που προβλέπεται στον κανονισμό (ΕΟΚ) αριθ. 3750/84 επεκτείνεται στο Μπρουνέι Νταρουσσαλάμ.
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 1985.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Δεκεμβρίου 1984.

Labels: 3
13
18